ราคาทองคำปิดร่วง ตลาดวิตกเฟดขึ้นดอกเบี้ย
สัญญาทองคำตลาดนิวยอร์กปิดร่วงลงเมื่อคืนนี้ (21 ก.ค.) ทำสถิติร่วงลงติดต่อกัน 9 วันทำการ เนื่องจากนักลงทุนยังคงเดินหน้าทุบขายสัญญาทองคำ อันเป็นผลมาจากกระแสคาดการณ์ที่ว่า ธนาคารกลางสหรัฐ (FED) จะปรับขึ้นอัตราดอกเบี้ยในปีนี้
22 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ร่วงลง 3.3 ดอลลาร์ หรือ 0.30% ปิดวานนี้ (21 ก.ค.) ที่ระดับ 1,103.50 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 2.7 เซนต์ ปิดที่ 14.785 ดอลลาร์/ออนซ์, สัญญาพลาตินัมส่งมอบเดือนต.ค.ร่วงลง 4.3 ดอลลาร์ ปิดที่ 984.30 ดอลลาร์/ออนซ์ และสัญญาพัลลาเดียมส่งมอบเดือนก.ย.ดิ่งลง 17.40 ดอลลาร์ ปิดที่ 629.45 ดอลลาร์/ออนซ์
สัญญาทองคำยังคงได้รับแรงกดดันจากกระแสคาดการณ์ที่ว่า เฟดจะปรับขึ้นอัตราดอกเบี้ย โดยนักวิเคราะห์คาดว่า เฟดปรับขึ้นดอกเบี้ยตามที่ตลาดคาดการณ์ไว้ ก็จะกระตุ้นให้นักลงทุนหันไปถือสกุลเงินดอลลาร์ ซึ่งจะส่งผลให้ดอลลาร์แข็งค่าขึ้นและสร้างแรงกดดันให้กับราคาทองคำ
ทั้งนี้ เฟดไม่ได้ปรับขึ้นอัตราดอกเบี้ยมานับตั้งแต่เดือนมิ.ย.2549 ซึ่งเป็นช่วงก่อนที่จะเกิดวิกฤตการณ์การเงินในสหรัฐ ด้านนักวิเคราะห์คาดการณ์ว่า เฟดอาจจะปรับขึ้นอัตราดอกเบี้ยในการประชุมเดือนก.ย.นี้
อย่างไรก็ตาม สัญญาทองคำปรับตัวลงไม่มากนักเมื่อคืนนี้ เพราะตลาดได้รับแรงหนุนจากสกุลเงินดอลลาร์ที่อ่อนค่าลง โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับตัวลง 0.78% แตะที่ 97.28